שופטת בית המשפט המחוזי בתל אביב, רות שטרנברג - אליעז, ביטלה היום את פסק הבוררות שניתן, במחלוקת בין חברת ת.ע.ל - תעשיות עץ לבוד קבוצת משמרות לבין זאב פרנקל, אשר במשך שנים הועסק כמהנדס יצור, כמנהל הפיתוח ובשנים 1978-1995 שימש כמנכ"ל החברה.
חברת ת.ע.ל שהינה חברה הנסחרת בבורסה לניירות ערך, מצויה בכינוס נכסים ובפירוק זמני.
הבוררות קוימה עם צאתו של פרנקל לגמלאות, בשנת 1997. פרנקל טען כי תנאי הפרישה המוצעים לו, אינם תואמים את הסכם הפרישה שנחתם עמו בשנת 1995. כבורר במחלוקת מונה השופט חיים שפירא ז"ל.
הבורר קבע כי ת.ע.ל, חייבת לשלם לפרנקל כ-7.8 מליון שקל (סכום העומד כיום על כ-10 מליון שקל. פ.ק). הבורר דחה את תביעתו של פרנקל לפיצוי בגין עגמת נפש כשקבע "נראה לי, שהפיצוי שהתובע מקבל יענג את נפשו מעבר לכל עוגמת נפש שהייתה לו..."
פרנקל עתר לאישור פסק הבוררות, החברה ביקשה לבטלו. החברה טענה כי הנושא אינו "בריר", על פי חוק הבוררות וכי התמורה הכספית שקיבל פרנקל במסגרת פסק הבוררות הינה מפליגה ללא חיובו בתמורה הולמת, דבר העומד בניגוד לתקנת הציבור. השופטת אליעז קבעה, כי פסק הבוררות אכן נוגד את תקנת הציבור, וכי בבוררות נעשה עיוות דין.
השופטת קבעה כי מתקיימת במקרה זה עילת ביטול, וכאמור בוטל פסק הבוררות.
בשלב זה השאירה השופטת את צווי העיקול שהוטלו, להבטחת קיום פסק הבורר.